|  |  |
| --- | --- |
| **Elem tartalma: Szentségimádás** | Kategória: ima |
| Jelöld be a szerző(k) opciót! (lenyíló lista) Jelöld be a szerkesztő(k) opciót! (lenyíló lista)  | Esemény: Egyéb |
| Kapcsolódó téma: Öröm | Kapcsolódó előadás: Keresztény öröm „Örüljetek az Úrban szütelenül!” (Fil 4,4) |
| Régió: Egyéb | Település: Nagymaros | Időpont: 2018.05.12. |

Kapcsolódó anyagok:

2018\_05\_nagymarosi\_ifjusagi\_talalkozo\_oruljetek\_az\_urban\_foeloadas\_egyeb\_egyeb

2018\_05\_nagymarosi\_ifjusagi\_talalkozo\_kereszteny\_orom\_osszego\_egyeb\_egyeb

2018\_05\_nagymarosi\_ifjusagi\_talalkozo\_oruljetek\_az\_urban\_szentsegimadas\_ima\_egyeb\_egyeb

2018\_05\_nagymarosi\_ifjusagi\_talalkozo\_kereszteny\_orom\_napindito\_ima\_ima\_egyeb\_egyeb

Törzsanyag:

## 11.00 Szentségimádás

#### Ének1: Nincs más Isten (Nálad lett borrá a víz) - 3:00

**CSEND - 1:00**

Gyermekem, én Isten vagyok, velem nem találkozhatsz a jövőben, mert a jövő még nincs itt: add nekem az aggodalmaidat!

Én örök jelenben élek.

Velem nem találkozhatsz a múltban, mert a múlt már elfutott: add nekem kudarcaidat, bűneidet!

Velem egyedül a jelenben találkozhatsz. Most. Ez a pillanat van arra, hogy egészen beleburkoljalak Téged örömömbe! Mit meg nem mozgattam ezért a találkozásunkért!

Ebben a pillanatban nem az a legnagyobb történés, amiért aggódsz, még csak nem is az, hogy Te vétkeztél, hanem az, hogy én ezt a pillanatodat is megváltottam.

-Imádlak Uram Jézus. Köszönöm, hogy itt vagy. Hiszem, hogy a meg nem szűnő öröm a Te közelségedből fakad. Köszönöm, hogy Te vagy az egyetlen olyan örömforrás, mely nem fogy el, nem apad ki. Mely szünet nélkül elérhető azok számára, kik belépnek a Te Szent jelenlétedbe. Kérlek, taníts meg ebben az órában arra, hogy az igazi öröm a tiszta szívek, az imádó szívek sajátja, azoké, akik a szenvedések útján is áldják nevedet! - **2:45**

**CSEND - 1:00**

#### Ének2: Áldom szent neved - 3:10

**CSEND - 1:00**

Egyik nap Ferenc ismét Leó mögött bandukolt az erdőn át. Gondolatait hagyta elkalandozni. Mindketten megszokták ezeket a csendes meneteléseket a természetben. Gyorsan leereszkedtek a vízmosta lejtőkön a mélybe, ahol egy patak csobogott.

– Húgocskánk, a víz! – kiáltott fel Ferenc a patakhoz közeledve.

– A te tisztaságod Isten ártatlanságát énekli.

Leó, aki a másik parton állt, nézte az áttetsző vizet, amint végigszaladt az aranyszínű homokon, a sziklák szürke tömbjei között. Már Ferenc is átért a túlsó partra, de ő még mindig el volt merülve ebben a szemlélődésben. Úgy látszott, nem képes elszakadni ettől a látványtól. Ferenc nézte őt, és szomorúságot vett észre arcán.

– Igen elgondolkodtál – mondta neki egyszerűen Ferenc.

– Ó, ha mi is olyan tiszták tudnánk lenni, mint a víz! – válaszolta Leó.

– Megismernénk mi is a mi húgocskánknak, a víznek ezt a bolondos és túlcsorduló örömét és ellenállhatatlan lendületét.

– Gyere! – ragadta meg karjánál Ferenc. Mindketten újra elindultak. Egy csöppnyi csend után Ferenc megkérdezte Leót:

– Mit gondolsz, testvérem, miben áll a szív tisztasága? – Ez abban áll, hogy nincs hibánk, amit szemünkre vethetnénk magunknak – válaszolta gondolkodás nélkül Leó.

– Most már megértem szomorúságodat – mondotta Ferenc. – Mert hiszen mindig van valami, amit a szemünkre vethetünk.

– Igen – hagyta jóvá Leó –, és éppen ez az, ami engem elkeserít. Sohasem fogom elérni a szív tisztaságát.

– Ah, Leó testvér, higgy nekem! Ne foglalkozz te annyit lelked tisztaságával! Fordítsd tekinteted Istenre! Csodáld! Örvendezzél azon, hogy van! Ő, aki maga a szentség, a tisztaság! Adj hálát neki önmaga miatt! Ebben áll, kicsi testvérem, a szív tisztasága. És amikor te így Isten felé fordultál, többé már ne fordulj vissza önmagadhoz! Ne kérdezd, mennyit haladtál. Az azon való bánkódás, hogy nem vagyunk tökéletesek, hogy bűnösnek találjuk magunkat, még csak emberi érzelem, nagyon is emberi. Magasabbra kell emelni tekintetedet, sokkal feljebb. Van Isten, és létezik az Ő mérhetetlensége, az Ő változatlan fényessége. Annak van tiszta szíve, aki nem szűnik meg imádni az élő és igaz Urat.

-        Jézus, most ebben a csendben taníts arra, hogy levegyem tekintetemet önmagamról és elég kicsi legyek az örömhöz. Hogy képes legyek minden nyomasztó dolog felett meglátni nagyságodat. **- 4:15**

**CSEND - 1:00**

#### Ének3: Fivérem Nap - 1:40

**CSEND - 1:00**

Annak van tiszta szíve, aki nem szűnik meg imádni az élő és igaz Urat. Akinek az a törekvése, hogy Isten életére odafigyeljen, és aki képes minden nyomorúsága közepett Isten örök ártatlanságában és örömében fürdeni, aranylóan, mint a porszem a napsugárban. Ez az emberi szív egyszerre kifosztott, és minden gazdagsággal teljes. Elég neki, hogy Isten maga Isten. És ebben találja meg békéjét és gyönyörűségét. Isten pedig maga a szentség és tisztaság.

– De Isten megköveteli a mi erőlködésünket és hűségünket is.

– Kétségtelenül – válaszolta Ferenc. – De a szentség nem önmagunk kiteljesítése, még csak nem is valamiféle teljesség, melyet az ember megszerez önmagának. A szentség elsősorban üresség, amit fölfedezünk magunkban, és elfogadunk; és Isten maga jön, hogy betöltse azt abban a mértékben, ahogy megnyílunk az Ő teljességére. A mi semmiségünk, ha elfogadjuk, szabad teret ad Istennek, ahol még teremthet. Az Úr nem engedi elrabolni dicsőségét senki emberfia által. Ő mindig Úr. Az Egyetlen, az egyedüli Szent. De kézen fogja a szegényt, kiemeli a sárból, és népének fejedelmei közé ülteti, hogy lássa az Ő dicsőségét. Isten a lélek kék ege lesz. Elmerülni Isten dicsőségének szemléletében, testvérem, Leó, felfedezni, hogy Isten valóban Isten, örökké Isten, mindazok felett, amik mi vagyunk és lehetünk, és örvendezni azon, hogy Ő van, elragadtatásba esni örök ifjúsága előtt, hálát adni neki önmaga miatt; ezt követeli leginkább az Úr szerelme tőlünk, melyet a nekünk adott Lélek kiáraszt szívünkbe. Ebben áll a szív tisztasága. Ezt a tisztaságot nem lehet elérni ökölbe szorított kézzel és megfeszülve.

– Hát akkor hogyan? – kérdezte Leó.

– Egyszerűen nem szabad semmit sem megtartani önmagunkból. Mindent ki kell seperni. Még szorongásainkat is. Tiszta helyet kell készíteni. El kell fogadni azt, hogy szegények vagyunk. Le kell vetni mindent, ami nyomaszt bennünket, még hibáink súlyát is. És csak az Úr dicsőségét kell már szemlélni, s engedni, hogy az minket átjárjon. Isten él, s ez egyedül elég. Akkor a szív könnyűvé válik. Többé nem érzi önmaga súlyát; mintha kicserélték volna. Mint a pacsirta, megrészegül a tér tágasságától, s az ég azúrjától. Elhagy minden gondot és aggodalmat. A tökéletesség utáni vágy is megváltozik.

Egyszerűen tisztán Istent akarja, Istent magát. Leó elmerülve hallgatta, miközben atyja előtt lépdelt. S ahogy haladtak, egyre könnyebbnek érezte szívét, és mérhetetlen békesség ölelte át. (Részlet P. Eloi Leclerc: Egy szegény ember bölcsessége című könyvéből) **- 4:00**

**CSEND - 1:00**

#### Ének4: Tökéletes Jézus (Életem ereje…) - 3:20

**CSEND - 1:00**

-        Jézus, nem akarok semmit megtartani magamból, minden gazdagságom Te vagy. Kisöpröm eléd a szorongásaimat, az önigazolási kényszereimet és a bűneimet. Elfogadom, hogy nélküled szegény vagyok, vak és mezítelen.

- Gyermekem jöjj most hozzám és végy tőlem fehér ruhát, hogy ne lássék szégyelletes mezítelenséged. Végy tőlem örömet, hogy ne csüggesszenek el kudarcaid és nehézségeid. Én azért jöttem ma hozzád, hogy életed legyen és bőségben legyen. Azt akarom, hogy az én örömöm legyen benned és örömöd ezzel teljes legyen.

Miért keresed az örömöt ott ahol nem található? Miért éred be silány utánzatokkal? Te önző kielégülést keresel. Az embereket is addig tartod magadnál, amíg épülsz belőlük. Ezért nem tudsz szeretni, pedig az öröm a szerető szívek sajátja. Nézd, én megtanítalak Téged az igazi öröm útjára.

Miért veszel magadra olyan felelősséget, mely nem a Tiéd? Miért akarsz mindent magad megoldani? Én vagyok a Mindenható. Nyugodtan kiszállhatsz a Mindenható székéből és megkönnyebbülhetsz. Nem rajtad múlik minden. A nagyobb rész rajtam múlik, lásd be! Nyugodtan megbocsáthatod magadnak, hogy nem Te vagy a Jó Isten. Örülhetsz annak, hogy kicsi vagy, s így megengedheted Nekem, hogy én legyek Nagy. Nem kell irreális elvárásoknak megfelelned. Elég, ha önmagad vagy. Eléggé szeretlek ahhoz, hogy tiszta szívűvé formáljalak. Így képes leszel, hogy érdek nélkül szeress. Ehhez csak engedned kell, hogy Szentlelkem vezessen.

**CSEND - 1:00**

#### Ének5: Meghívtál, hogy vízre lépjek (Nagy neved) - 4:30

**CSEND - 1:00**

Péter, a tanítványom akkor kezdett el süllyedni, amikor saját erőtlenségére és a fenyegető hullámokra figyelt és levette rólam a tekintetét. Nem szűnik meg benned az öröm, míg nem szűnik meg benned az imádás. Ekkor kilépve önmagadból már nem magadat keresed. Maradj meg tekintetemben! Akkor már nem csüggeszt el a kereszt, mert nem magadnak akarod megszerezni az örömet, hanem minden áron másokat akarsz megajándékozni derűvel, még ha könnyek közt is.

Most menj és örvendeztesd meg az egész világot!

Fogadd áldásomat!  **- 3:45** (az előzővel együtt)

**CSEND,** alatta tömjénezés és áldás, csengetéssel **- 2:00**

#### Ének6: Lelkem, áldd az Urat -  (áldás után, szentségeltételre) 2:55

*33 perc 20 másodperc a csend nélküli nettó idő*

*44 perc 20 másodperc a csenddel együtt.*

# 11.45-re kivisszük a Szentséget - ebben nem csúszhatunk!!!

Eszközigény:

Szokásos szentségimádás kellékeken kívül mécses, Krisztus ikon, egyszerű fehér terítővel lefedett kisasztal, amire a Szentséget lehet tenni.